section_heading: Osobine
paragraph_text: Premda je tvrđava gotička građevina, crkva je romanička. Tlocrt je nepravilna četvorina, s upisanom četvrtastom apsidom. Natkrivena je svodom koji je bačvast. U osi glavnog ulaza na pročelju podignuta je visoka preslica s jednim zvonom. Nije ostalo mnogo od crkvenog namještaja, tek zidane klupice. Od umjetnina su pronađeni 1995. godine malobrojni ulomci fresaka. Nekoliko njih među njima je s ostatcima glagoljskih i latinskih grafita. Freske su znanstvenici datirali u drugu polovicu 15. stoljeća. Živih su boja i profinjenih slikarskih detalja, čime ukazuju na blagostanje plemića Gravisija kojima su tad pripadali. Zbog razlomljenosti nisu se mogle restaurirati i danas se čuvaju u Zavičajnom muzeju u Buzetu.